หุ้นพุ่งปรี๊ดทำปิดสูงสุดใหม่1,614จุด
ปัจจัยต่างประเทศเป็นใจ กำไร บจ.หนุนหุ้นไทยทำนิวไฮ 1,614 จุด ระวังแรงขายทำกำไร
9 พ.ค. 2556

ปัจจัยต่างประเทศเป็นใจ กำไร บจ.หนุนหุ้นไทยทำนิวไฮ 1,614 จุด ระวังแรงขายทำกำไร 
ตลาดหุ้นไทยทะยานขึ้นอย่างต่อเนื่อง ระหว่างวันขึ้นไปสูงสุดถึง 1,621 จุด ก่อนจะมีแรงขายทำกำไรเล็กน้อย ทำให้ดัชนีหุ้นปิดที่ระดับ 1,614.15 จุด บวก 13 จุด คิดเป็น 0.81% ท่ามกลางมูลค่าการซื้อขายหนาตา 56,711.32 ล้านบาท โดยนักลงทุนต่างชาติขายเล็กน้อย 554 ล้านบาท แรงซื้อส่วนใหญ่มาจากพอร์ตบริษัทหลักทรัพย์ 1,109 ล้านบาท และสถาบันในประเทศ 1,025 ล้านบาท
โบรกเกอร์ กล่าวว่า ตลาดหุ้นไทยขยับขึ้นเหนือ 1,600 จุด อย่างแข็งแกร่ง โดยไม่มีปัจจัยลบอย่างมีนัยสำคัญเข้ามากระทบ ตัวเลขเศรษฐกิจฝังยุโรป สหรัฐ และจีน มีผลบวกต่อการลงทุนในตลาดหุ้น ส่งผลให้ดัชนีดาวโจนส์ปิดสูงถึง 15,056 จุด และดัชนีหุ้นไทยทำสถิติสูงสุดใหม่ในรอบ 17 ปี 
นอกจากนี้ กำไรของบริษัทจดทะเบียน (บจ.) ในงวดไตรมาสแรกปีนี้ออกมาดีอย่างที่คาดการณ์ หรือบางบริษัทสูงกว่าที่นักวิเคราะห์ประมาณการ รวมถึงการให้บริการ 3จี ของธุรกิจมือถือ รวมถึงใบอนุญาตทีวีดิจิตอลถูกลง ส่งผลให้มีแรงซื้อหุ้นขนาดใหญ่ในกลุ่มสื่อสาร พลังงาน และธนาคารพาณิชย์ ซึ่งรวมแล้วมีน้ำหนักต่อการคำนวณดัชนีสูง อย่างไรก็ตามมีเสียงเตือนจากนักกลยุทธ์ให้ระวังแรงเทขายทำกำไร จึงแนะนำให้ทยอยขายกำเงินสดไว้บ้าง เพราะราคาหุ้นหลายตัวปรับตัวขึ้นมาแรงและเร็วมาก
นอกจากนั้น ในช่วงนี้หุ้นเพิ่มทุนที่เกิดจากการจ่ายเงินปันผลของบริษัทหลายแห่ง ทยอยเข้ามาซื้อขายในตลาดหลักทรัพย์ ทำให้นักลงทุนที่ได้หุ้นมาฟรีๆ หรือซื้อในราคาถูก มีการขายทำกำไร กดดันราคาหุ้นในตลาดให้อ่อนตัวลงบ้าง 
สำหรับบริษัทที่ประกาศผลงานล่าสุด เช่น บริษัท วีนิไทย (VNT) กลับมีกำไรสุทธิเพียง 137 ล้านบาท ในไตรมาสแรก ลดลงเมื่อเปรียบเทียบกับกำไรสุทธิจำนวน 463 ล้านบาท ในช่วงเดียวกันปีก่อน แม้มีรายได้รวมเพิ่มขึ้นเป็น 4,578 ล้านบาท แต่ต้นทุนขายจำนวน 4,01 8 ล้านบาท เพิ่มขึ้นถึง 19% จากค่าไฟฟ้าที่สูงขึ้นและราคาเฉลี่ยของเอทิลีน
บริษัท บางปะกง เทอร์มินอล (BTC) กลับขาดทุนหนัก 7.91 ล้านบาท พลิกจากช่วงเดียวกันปีก่อนมีกำไรสุทธิ 143 ล้านบาท หลังจากบริษัทขายบริษัท แพลทตินั่ม คอนเทนเนอร์ไลน์ส จำนวน 15.9% ทำให้เงินลงทุนในบริษัทนี้ลดลงคงเหลือ 40% และยังตั้งหนี้สงสัยจะสูญของเงินให้กู้ยืมและดอกเบี้ยจำนวน 16.09 ล้านบาท 
ขณะที่ผลงานที่พลิกมามีขาดทุนของ BTC ส่งผลให้ราคาหุ้นร่วงลงแรงในช่วงบ่ายมาปิดที่จุดต่ำสุดของวัน 1.65 บาท รูดลง 0.05 บาท หรือ 2.94%